Brateringi
Som taki harynki, kierym niy poradzi żodyn inkszy ślyź. Godom ło brateringach czyli śledziach zielonych w zalewie octowej. Jejich smak bydzie radowoł kożdy hyrtoń a Ci kierzy niy radzi majom łości, niy muszom sie lynkać, bo łości niy znać w nich nic a nic, chocioż som. A recepta na tyn maszket je tako:
Co nom bydzie trza
- Filety ze śledzi zielonych 1 kg
- 2 jajca
- mołka
- fet (nojlepij łolyj)
- cebula
- łocet
- liści bobkowe, zieli angielski
- na łoko cukru, magi, korzynio, soli, wegety
Jak to sie robi
- Filety ze harynków zielonych umyć, posolić, popieprzyć. Nojlepij tyż syjmnyć śnich skóra przed przyprawiynim, to som lepsze.
- Jajco rozfyrlać na talyrzu, na drugi talyrz wsypać mołka. Roz wrazić harynek do mołki a roz do jajca i potym zaś do mołki.
- Ciepnyć na rozgrzony łolyj i piyc aż sie zeszkliwiom na złoto barwa.
- Narychtować zalywa. Do bulkajonyj wody (kajś 1,5 l) ciepnyć cebula, ziele, liście, kapka soli, cukru, magi wegety i 3 łyżki łoctu. Wszyjstko pomiyszać i kosztować podug siebie. Bo przeca jedyn woli jak je wiyncyj łoctu a jedyn barzij słone. Toż to podug siebie trzeja.
- Wrazić upieczone harynki do krauzy i zaloć to tom ostudzonom zalywom. Wrazić tam kaj je zima. Jeść nojlepij po dwóch dniach, jak fajnie przyndom.
Brateringi nojlepij smakujom ze kartoflami uwarzonymi na świyżo i posypanymi koperkiym. Fajne je to, że mogom ty 10 dni poleżeć w zimnym i nic jim niy bydzie. I jeść kiedy sie chce i kaj sie chce.
nno_Latn szl_Latn szl_Latn pol_Latn slv_Latn szl_Latn szl_Latn kon_Latn fra_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn